2024-04-02
新「三會」被質疑「塘水滾塘魚」
復活節假期尾聲,喺噚日4月1日愚人節嘅日子,政府宣布將近3000人嘅委任名單,呢個名單係擔任俗稱「三會」嘅分區委員會、地區撲滅罪行委員會同埋地區防火委員會嘅委員。委任人數眾多,本來市民都無乜特別感覺,之但係今次政府委任三會成員嘅名單,不單止全數委任現任區議員,更加有唔少「敗部復活」,出現「政治酬庸」、「塘水滾塘魚」呢個觀感。
民政及青年事務局局長麥美娟,噚日委任1937人為新一屆分區委員會委員,另外有536人獲委任為地區撲滅罪行委員會委員,地區防火委員會就有526人獲委任為委員,任期兩年,即係全數有2999人被委任,比上屆三會共有2533人,增加466人,即增加約18%。
上一屆委任三會之時,民主派奪得近九成區議會議席,政府亦都唔再委任區議員做三會工作,仲解釋話「希望委任其他有志服務社會的合適人士為分區委員會委員,以廣納不同界別人士的意見」;點知今年三會,就全數吸納現屆區議會470名區議員,徹底推翻當日所講嘅解釋,予人「塘水滾塘魚」之感。
現屆區議會470名區議員,全數獲政府委任入三會。(資料圖片)
部分喺區議會選舉之中落敗嘅候選人,亦得到政府青睞。最令人不解嘅係,好似地方直選全港最低票數(253票)、連3000元選舉按金都拎唔番嘅油尖旺選區落敗候選人孫逸仙,就獲委任為油尖旺南嘅分區委員會委員;另外其他區亦有唔少極低票落選嘅人士,一樣有得被委任,「政治酬庸」之說不脛而走。
有地區政界中人就同Tina講,其實選得區議員嘅都係有心服務市民嘅人士,更何況呢個年頭,仍然肯出嚟服務社區嘅人真係買少見少,政府委任呢班「敗部」入去三會之中,其實只係一個政治現實,「可以揀嘅人真係唔多,來來去去都係呢班人,仲要有咁多個位要填,政府真係唔易做㗎」。
而呢位政界中人更加指出,三會過往幾乎係無實權喺手,但自上年區議會選舉之後,佢哋就某程度上掌握咗區議會選舉嘅「入閘機」,變成架構上嘅一個重要「守門員」,所以政府揀人方面又多咗好多顧忌,「一個新仔話想服務市民,咁政府都要花唔少精力去做審查,所以揀新仔都唔係易事,變相一班現任區議員同選過上年區議會嘅,就必然係『身家清白』,被選中係必然,亦係大家一早預計咗,你覺得佢哋係『塘魚』都無辦法」。